Vashingtonda Markaziy Osiyoga nisbatan yondashuv xususida qizg'in bahslar
Tandiq shuki, AQShning O’zbekiston va uning qo’shnilari bilan aloqasi qisqa muddatni ko’zlaydi, “sizdan ugina, bizdan bugina” qabilida.
Qozog’iston elchisi har qanday davrada gapni ilib ketadigan, fikr va qarashlarini yashirmaydigan, o’z davlati manfaatlarini himoya qilish uchun bahslashishdan charchamaydigan diplomatlardan. Tanqidni jilmayib, qunt bilan tinglaydi. Elchi gapga usta, hazilkash, Amerika mentalitetini yaxshi biladi, lekin javobni ona yurti mentalitetiga xos ravishda beradi. “Biz qozoqlarni tushunish kerak”,- deydi u. Ko’chmanchi xalq madaniyatini bilmay turib, uning buguni va kelajagi haqida biror xulosa qilish qiyin. Vashington azaldan mintaqaga umumiy bir nuqtayi nazardan qaragan. Davlatlar bilan turli sabablarga ko’ra, turli darajalarda muzokaralar olib borgan. Keyingi yillarda, ayniqsa, Barak Obama prezidentlikka kelgach, har bir davlat bilan alohida muloqot yo’lga qo’yildi. Davlat departametida Markaziy Osiyo uchun mas’ul rasmiylarning aytishicha, bu muntazam dialoglar Amerikaga har bir respublikani tushunish va unga o’z pozitsiyasini tushuntirish imkoniyatini beradi. Lekin Vashintonda hamma ham bu fikrda emas. Fred Kemp , AQShdagi nufuzli nashrlardan biri “Wall Street Journal” gazetasining sobiq muharriri, siyosiy-iqtisodiy mavzulardagi o’tkir sharhlari bilan tanilgan tahlilchi va hozir Atlantika Kengashi rahbari. Uning nazarida Obama ma’muriyati davlatlar bilan yakkama-yakka muloqot qilib, na region, na o’ziga foyda keltiradi. Masalan, “Afg’onistonga yukimizni yetkazishda ko’maklashsangiz, sizga mana buni va’da qilamiz” degan mazmunda. Ikki tomonlama aloqalar muhim, deydi u, lekin regional integratsiya xavfsizlik garovi, bundan Amerika manfaatdor. Uning fikriga qo’shiladigan ekspertlar xavotiri shundaki, AQSh o’zi bilib-bilmagan holda bir-biri bilan ko’p sohalarda chiqisha olmaydigan davlatlar orasidagi shubha-gumonlarni oshirmoqda. Bu esa hech kimning manfaati uchun xizmat qilmaydi. Qozog’iston elchisi Erlan Idrissovning ham iddaosi shu. “Markaziy Osiyoda rivojlanish sekin, ta’lim sohasi aziyat chekmoqda, odamlar nochor yashayapti, iqtisod chatoq deb umumiy xulosa qilish noto’g’ri”, - deya bahslashadi u. Bu bilan elchi o’z vatani sha’nini himoya qilishga urinmoqda. U va Qozog’istonning boshqa rasmiylari qayerda bo’lmasin, respublika har jihatdan ilg’or deb keladi. Amerika rasmiylari va siyosatdonlari iqtisodiy ko’rsatkichlarga qarab, bu haqiqat deya tan oladi. Bunga ham Idrissovning o’z javobi bor. Kamchiliksiz jamiyat yo’q, ularni tan olish kerak. Odamlar qanday jamiyatda yashayotganini o’zlari yaxshi biladi. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.